section_heading: 14. stoljeće i uspon Hrvatinića
paragraph_text: Povelja iz 1323, potvrđuje da je Vukoslav sin vojvode Hrvatina iz Ključa, te pokazuje da je glavno uporište kneževa Donjih Kraja bilo u gradu Ključu, središtu župe Banica. Šubići su vladali Donjim Krajima, skupa s Primorskom/Hrvatskom banovinom i Bosanskom Banovinom krajem 13. i početkom 14. stoljeća. Nakon njihovog sloma u bitci kod Bliske, njihovi rođaci Kotromanići su postali jači i ponovno preuzeli vlast u Bosni, te se nastavili širiti. Ban Stjepan II (1320-53) je proširio svoju vlast, kao novog bana hrvatsko-ugarskog kraljevstva, na Hum, područja oko Neretve, primorja, kao i na stare hrvatske župe oko Livna, koje je preoblikovao u Završje, te obnovio vlast svoje dinastije u Donjim Krajima i Usori sa Solima (gdje su prije toga vladali Babonići). Tako je preuzeo vlast nad većinom zemalja Šubićeve banovine, osim krajnjeg zapada, zapadno od rijeke Cetine.